Док је гледао како горе УНИС-ови торњеви 8. јуна 1992. године, на почетку Рата у Босни и Херцеговини, Штраус је у свом дневнику написао: "Излазак у три сата ноћу на балкон био је шок. Ноћас су барбари запалили један од торњева Пословног центра УНИС на Маријин-двору. Оба су већ била добро слупана, али сада један од близанаца гори. Негдје од осмог спрата даље према крову. Боли ме то, кријем, свјестан да је то кап у мукама кроз које пролази цијела Босна и Херцеговина. Гледао сам га с неизмјерном тугом, филмском брзином су ми кроз мисли прошли тренуци његове изградње и мој понос на њих, а ноћас је горио као велика бакља".